বিহারে নির্মমভাবে খুন প্রাক্তন মন্ত্রীর পিতা!

দ্বারভাঙা: বিহারে ইন্ডিয়া জোটের (INDIA bloc) সঙ্গী বিকাশশীল ইনসান পার্টির (VIP) প্রধান মুকেশ সাহানির (Mukesh Sahani) পিতা জিতন সাহানিকে (Jitan Sahani) নির্মমভাবে খুন করা হয়েছে। দ্বারভাঙায় (Darbhanga) মুকেশের পৈতৃক বাড়িতে বিছানায় উদ্ধার হয় জিতেনের ক্ষতবিক্ষত দেহ। দ্বারভাঙার পুলিশ আধিকারিক জগন্নাথ রেড্ডি এই ঘটনার সত্যতা নিশ্চিত করেছেন এবং জানিয়েছে, ওই বাড়িতে এখন পুলিশ বাহিনী মোতায়েন রয়েছে। এই ঘটনায় চাঞ্চল্য ছড়িয়েছে, স্থানীয় মানুষ আতঙ্কে রয়েছে।

বিহার সরকারের প্রাক্তন মন্ত্রী মুকেশ সাহানির দল বিকাশশীল ইনসান পার্টি। ওবিসি সম্প্রদায়ের মধ্যে ভালো সমর্থন রয়েছে এই দলের। বর্তমানে আরজেডি এবং কংগ্রেসের সঙ্গে ইন্ডিয়া জোটে রয়েছে মুকেশের দল।

আরও পড়ুন: ডোডায় সেনা-জঙ্গি গুলির লড়াই, মৃত ৪ সেনাকর্মী

বরিষ্ঠ পুলিশ আধিকারিক মণীশচন্দ্র চৌধরি জানিয়েছেন, প্রাথমিক তদন্তে অনুমান, চুরির উদ্দেশে বাড়ি ঢুকেছিল দুষ্কৃতী। জিতেন সাহানি বাধা দেওয়ার চেষ্টা করলে তাঁকে হত্যা করা হয়। পুলিশ আধিকারিক রেড্ডি জানালেন, তিন সদস্যের বিশেষ তদন্তকারী দল গঠন করা হয়েছে এই হত্যাকাণ্ডের তদন্ত করার জন্য।

বিহারের প্রধান বিরোধী দল আরজেডি (RJD) এই ঘটনায় নীতীশ কুমার (Nitish Kumar) সরকারের সমালোচনা করেছে। আরজেডি মুখপাত্র শক্তি যাদব বলেন, “বিহারে এসব কী হচ্ছে? খুনের খবর ছাড়া একটা দিনও পার হচ্ছে না। এক বুদ্ধিবৃত্তিহীন সরকার ক্ষমতায় রয়েছে। সিস্টেম ভেঙে পড়েছে। ঈশ্বর মুকেশ সাহানিকে এই দুঃখ সহ্য করার শক্তি দিন।”